Nacrt

**ZAKON**

**O IZMJENAMA I DOPUNAMA**

**ZAKONA O STRUČNOM OBRAZOVANJU**

**Član 1**

U Zakonu o stručnom obrazovanju („Službeni list CG“, br. 64/02, 49/07, 45/10, 39/13, 47/17 i 145/21) u članu 6 stav 3 poslije riječi „centar“ dodaju se zarez i riječi: „ ustanovi koja realizuje inkluzivno obrazovanje“.

 **Član 2**

 U članu 7 stav 1 poslije riječi „kvalifikacija“ doaju se riječi: „odnosno mikrokvalifikacija“.

 **Član 3**

U članu 10 stav 1 tačka 11 mijenja se i glasi:

„11) „klasifikacioni period“ je polugodište (dio nastavne godine) u kojem se realizuje obrazovno-vaspitni rad i ocjenjuje učenik;“.

Poslije tačke 13c dodaje se nova tačka koja glasi:

„13d) „mikrokvalifikacija“ je stečeno znanje, vještine i kompetencije koje lice stiče na osnovu jednog ili više ishoda učenja u skladu sa posebnim zakonom, uvažava se u postupku sticanja stručne kvalifikacije i dokazuje se javnom ispravom potvrdom o stečenoj mikrokvalifikaciji;“.

Tačka 23 mijenja se i glasi:

„23) „ključna kompetencija“ je stečeno znanje, vještine i stavovi u oblasti informacione i komunikacione tehnologije, stranih jezika i sl. bitni za obavljanje poslova u okviru zanimanja;“.

**Član 4**

U članu 12 stav 2 riječi: „šest mjeseci“ zamjenjuje se riječima „tri mjeseca“ i riječ „marta“ zamjenjuje se riječju „juna“.

 **Član 5**

U članu 15 poslije stava 1 dodaje se novi stav koji glasi:

 „U prvi razred škole iz stava 1 ovog člana može se kao vanredni učenik upisati lice starije od 17 godina.”

 Dosadašnji stav 2 postaje stav 3.

 **Član 6**

 U članu 20 stav 1 tačka 4 umjesto tačke stavlja se tačka i zarez i dodaje se nova tačka koja glasi:

,,5) uspjeha iz vladanja u posljednjem ciklusu osnovne škole.”

 **Član 7**

 U članu 22 stav 2 poslije riječi „škole“ dodaju se zarez i riječi: „odnosno umjetničke škole“.

 **Član 8**

 U članu 23 stav 1 tačka 6 umjesto tačke stavlja se tačka i zarez i dodaje se nova tačka koja glasi:

 ,,7) sticanja statusa profesionalnog sportiste.”

 **Član 9**

 Član 24 briše se.

**Član 10**

U članu 37 stav 1 riječi: „praktično obrazovanje“ zamjenjuju se riječima: „više od jedne trećine praktičnog obrazovanja“.

 Poslije stava 3 dodaje se stav 4 koji glasi:

 „Izuzetno od stava 1 ovog člana za učenike umjetničkih škola ne izvodi se profesionalna praksa.“

 **Član 11**

U članu 38 stav 2 broj „32” zamjenjuje se brojem „30“.

 **Član 12**

 U članu 49 stav 2 na kraju stava briše se tačka i dodaju se riječi: „u prethodnoj godini“.

 **Član 13**

U članu 51 stav 1 poslije tačke 4 dodaje se nova tačka koja glasi:

„ 5) učenik učini materijalnu štetu poslodavcu namjerno ili iz krajnje nepažnje;“

Dosadašnja tačka 5 postje tačka 6.

 **Član 14**

U članu 55 stav 2 poslije riječi „poslodavac“ dodaju se riječi: „u skladu sa individualnim ugovorom o obrazovanju“.

 **Član 15**

Poslije člana 57 dodaje se novi član 57a koji glasi:

„**Fond za podršku dualnom obrazovanju**

 **Član 57a**

Radi podrške dualnom obrazovanju učenika formira se Fond za podršku dualnom obrazovanju (u daljem tekstu: Fond).

 Fond iz stava 1 ovog člana finansira se iz budžeta Ministarstva, donacija, sponzorstava, legata i drugih izvora.

 Sredstva Fonda mogu da se koriste za:

 - nagrade najboljim učenicima;

 - participaciju učenicima za pokriće troškova prevoza, ishrane i sl. za vrijeme dualnog obrazovanja;

 - organizovanje smotri, takmičenja u zemlji i inostranstvu, konkursa, i sl.;

 - bonus poslodavcu koji ima tri ili više učenika na dualnom obrazovanju, odnosno koji zaključi ugovor o radu na neodređeno vrijeme sa učenikom;

- participaciju troškova poslodavcu za nabavku radne opreme, sredstava zaštite na radu, naknadu za rad instruktora i sl.

 Raspodjelu sredstava Fonda vrši Ministarstvo.

Način i postupak raspodjele sredstava iz Fonda propisuje Ministarstvo.”

 **Član16**

 U članu 63 stav 2 poslije riječi ,,jedanput” dodaju se riječi: ,,i organizuje se na času dopunske nastave.

Poslije stava 2 dodaje se novi stav koji glasi:

,,Prije organizavanja ponovne provjere znanja iz stava 2 ovog člana nastavnik je dužan da održi dopunsku nastavu.”

Dosadašnji st. 3,4 i 5 postaju st. 4,5 i 6.

 **Član 17**

U član 64 riječi: ,,dva pisana zadatka” zamjenjuju se riječima: ,,tri pisane provjere znanja od kojih najviše dva pisana zadatka”.

**Član 18**

U članu 73 stav 4 mijenja se i glasi:

,,Učenik polaže popravni ispit u junskom ili avgustovskom ispitnom roku.”

 **Član 19**

U članu 82c st. 4, 5, 6 i 7 brišu se.

 **Član 20**

U članu 85 stav 1 riječ „učenik“ zamjenjuje se riječju „kandidat“.

 **Član 21**

U članu 90a stav 3 riječi: „50%“ zamjenjuju se riječima: „30%“.

 **Član 22**

U članu 91 stav 7 riječi: ,,stav 3” zamjenjuju se riječima: ,,stav 1 tač. 4 i 6”

 **Član 23**

U članu 104 stav 1 riječi: „180 kredita CSPK-a” dodaju se zarez i riječi:„ ili peti nivo okvira kvalifikacija (120 kredita CSPK-a)“.

 **Član 24**

U članu 107 stav 2 riječ ,,učenicima”zamjenjuje se riječima: ,,učenicima, nastavnicima i roditeljima”.

 **Član 25**

Poslije člana 107 dodaje se novi član 107a koji glasi:

„**Ostali izvršioci**

 **Član 107a**

,,Kada se praktično obrazovanje, odnosno dio praktičnog obrazovanja ostvaruje kod poslodavca, škola može da ima organizatora praktičnog obrazovanja, u skladu sa normativima i standardima, koji ispunjava uslove iz člana 104 ovog zakona.

**Član 26**

Poslije člana 120a dodaju se tri nova člana koji glase:

 ,,**Broj učenika u odjeljenju**

 **Član 120b**

Broj učenika u odjeljenju određen u skladu sa članom 38 ovog zakona primjenjivaće se na učenike prvog razreda počev od školske 2025/2026. godine.

 **Podzakonski propisi**

 **Član 120c**

Propisi predviđeni ovim zakonom donijeće se u roku od godinu dana od dana stupanja na snagu ovog zakona.

Do donošenja propisa iz stava 1 ovog člana primjenjivaće se propisi koji su važili do stupanja na snagu ovog zakona ako nijesu u suprotnosti sa ovim zakonom.”

 **Član 120 d**

Organizatori praktičnog obrazovanja koji su danom stupanja na snagu ovog zakona zatečeni u školi u radnom odnosu na neodređeno vrijeme a ne ispunjavaju uslove iz člana 104 ovog zakona mogu nastaviti sa radom.”

 **Član 27**

Ovaj zakon stupa na snagu osmog dana od dana objavljivanja u „Službenom listu Crne Gore“.

**O b r a z l o ž e nj e**

**I Ustavni osnov za donošenje zakona**

Ustavni osnov za donošnje ovog zakona sadržan je u članu 16 tačka 5 Ustava Crne Gore, kojim je predviđeno da se zakonom uređuju pitanja od interesa za Crnu Goru.

**II Razlozi za donošenje zakona**

Donošenje Zakona o izmjenama i dopunama ***Zakona o stručnom obrazovanju*** ima za cilj stvaranje uslova za unapređivanje kvaliteta stručnog obrazovanja i stvaranja uslova za poboljšanje postignuća učenika u ovoj oblasti obrazovanja.

U tom cilju bilo je potrebno unaprijediti odrebe zakona koje se odnose na broj učenika u odjeljenjima, kao i kriterijume za upis učenika u prvi razred stručne škole. Naime Nacrtom zakona je bilo potrebno definisati da odjeljenje može imati najviše 30 učenika, umjesto dosadašnjih 32 budući da je smanjenje broja učenika u odjeljenju jedan od osnovnih preduslova za unapređenje i poboljšanje kvaliteta obrazovanja, a time i veću mogućnost zadovoljenja specifičnih obrazovnih potreba svakog učenika, tj. individualizovanu obrazovnu podršku nastavnika u cilju ostvarivanja boljih postignuća svakog pojedinačnog učenika, u skladu sa njihovim vlastitim sposobnostima i predznanjima. U odnosu na kriterijume za upis učenika u prvi razred bilo je potrebno definisati da je jedan od kriterijuma za upis i uspjeh iz vladanja učenika u posljednjem ciklusu osnovne škole, kako bi se uvažila ocjena iz vladanja koju je učenik imao u prethodnom obrazovanju.

Takođe, bilo je potrebno unaprijediti odredbe koje se odnose na vrijeme raspisivanja konkursa za upis učenika u prvi razred stručnih škola, kao i onih koje se odnose na profesionalnu praksu učenika u stručnim školama koji su praktično obrazovanje obavljali u školi a ne kod poslodavca. Pored navedenog bilo je potrebno unaprijediti odredbe koje se odnose na prestanak statusa redovnog učenika, ponovnu provjeru znanja i odredbe koje se odnose na rokove polaganja popravnog ispita.

Osim navedenog, dodatno je uređena materija koja se odnosi na dualno obrazovanje učenika kako bi se sistem dualnog obrazovanja u cjelini institucionalno unaprijedio, učinio efikasnim i dodatno motivisao učenike i poslodavce. U tom smislu, Nacrtom zakona predviđa se formiranje Fonda za podršku dualnom obrazovanju koji će se finansirati iz budžeta Ministarstva prosvjete, nauke i inovacija, kao i iz drugih izvora u skladu sa zakonom, a planirano je da se sredstva fonda mogu koristiti za stimulisanje učenika u dualnom obrazovanju, kao i podršku poslodavcima, u cilju stvaranja uslova i ambijenta za njihovo veće interesovanje i uključivanje u ovaj vid stručnog obrazovanja.

Takođe se unapređuju odredbe koje se odnose na instruktivnu nastavu koju su u obavezi da pohađaju vanredni učenici i dr.

Osim navedenog bilo je neophodno preciznije definisati jedan broj postojećih odredbi Zakona kako bi se obezbijedila njihova jedinstvena primjena u praksi.

**III Objašnjenje osnovnih pravnih instituta**

Nacrtom zakona se usaglašavaju odredbe koje se odnose na broj klasifikacionih perioda imajući u vidu da je Opštim zakonom o obrazovanju i vaspitanju propisano da obrazovno-vaspitni rad (nastavna godina) obuhvata dva klasifikaciona perioda( polugodišta) umjesto dosadašnjih četiri klasifikaciona perioda.

Takođe Nacrtom zakona je predviđeno da se konkurs za upis učenika u prvi razred stručnih škola raspisuje po pravilu tri mjeseca prije početka naredne školske godine tj. do kraja juna, što je i bila dosadašnja praksa, umjesto važeće odredbe da se konkurs raspisuje po pravilu šest mjeseci prije početka školske godine. Na ovaj način se obezbjeđuju uslovi da se konkurs raspisuje nakon završetka nastavne godine i eksterne provjere znanja na kraju devetog razreda.

Nacrtom zakona se precizira da se u školu za sticanje nižeg i srednjeg stručnog obrazovanja može kao vanredni učenik upisati lice starije od 17 godina umjesto dosadašnje odredbe da to ograničenje u pogledu godina života važi i za vanredne a ne samo redovne učenike.

Kriterijum za upis učenika u prvi razred trogodišnje, odnosno četvorogodišnje stručne škole je, pored već propisanih i ocjena iz vladanja učenika u posljednja tri razreda osnovne škole čime će se uvažiti značaj i te ocjene koja do sada nije bila u dovoljnoj mjeri prepoznata.

Odredbe koje se odnose na prestanak statusa redovnog učenika dopunjene su na način što status redovnog učenika prestaje i učeniku koji je stekao status profesionalnog sportiste, imajući u vidu nemogućnost da taj učenik redovno pohađa nastavu.

Takođe se zakonom propisuje mogućnost promjene obrazovnog programa za učenike umjetničkih škola na način što se učenicima koji pohađaju te obrazovne programe omogućava promjena programa i nakon završenog drugog razreda u okviru istog nivoa obrazovanja imajući u vidu specifičnost tih programa i posebne sklonosti za njihovo sticanje.

Takođe, ovim zakonom se precizira da se profesionalna praksa po pravilu izvodi nakon završetka nastavne godine za učenike koji su više od jedne trećine praktičnog obrazovanja ostvarili u objektima škole, imajući u vidu da u postojećem zakonskom rješenju nije bilo precizirano koji obim praktičnog obrazovanja u školi isključuje obavezu pohađanja profesionalne prakse.

Nacrtom zakona je bilo potrebno definisati da odjeljenje može imati najviše 30 učenika po odobrenju Ministarstva umjesto dosadašnjih 32 učenika čime će se stvoriti jedan od osnovnih preduslova za unapređenje i poboljšanje kvaliteta obrazovanja cilju ostvarivanja boljih postignuća svakog pojedinačnog učenika u skladu sa njihovim ličnim sposobnostima.

Nacrtom zakona se unapređuju odredbe koje se odnose dualno obrazovanje na način što se definiše da se visina naknade učeniku za vrijeme trajanja individualnog ugovora o dualnom obrazovanje određuje u odnosu na prosječnu neto zaradu u Crnoj Gori u prethodnoj godini u odnosu na godinu kada se naknada isplaćuje. Takođe se propisuje da je jedan od obaveznih razloga za raskid tog ugovora ako učenik učini materijalnu štetu poslodavcu namjerno ili iz krajnje nepažnje, kako bi se i poslodavci zaštitili u navedenim slučajevima. Takođe se Nacrtom zakona predviđa formiranje Fonda za podršku dualnom obrazovanju koji će se finansirati iz budžeta Ministarstva prosvjete, nauke i inovacija, kao i iz donacija, sponzorstava, legata i drugih izvora, a planirano je da se sredstva fonda koriste za stimulisanje učenika u dualnom obrazovanju, kao i podršku poslodavcima, u cilju stvaranja uslova i ambijenta za njihovo veće interesovanje i uključivanje u ovaj vid stručnog obrazovanja. U tom smislu, Nacrtom zakona je precizirano da se sredstva Fonda mogu koristiti za nagrade najboljim učenicima, participaciju učenicima za pokriće troškova prevoza, ishrane i drugih troškova u vezi sa obrazovanjem, organizovanje smotri, takmičenja u zemlji i inostranstvu, konkursa i sl. kao i podršku poslodavcima koji imaju tri ili više učenika koji kompletno praktično obrazovanje obavljaju kod poslodavca, tj. tri ili više više zaključenih individualnih ugovora o obrazovanju, bonus poslodavcu koji je zaključio ugovor o radu na neodređeno vrijeme sa učenikom, kao i participaciju troškova poslodavcu za nabavku radne opreme, sredstva zaštite na radu, naknadu za rad instruktora i sl. Ovim zakonom je takođe utvrđena obaveza donošenja podzakonskog akta kojim će se urediti način i postupak raspodjele sredstva fonda za podršku dualnom obrazovanju.

U odnosu na važeće odredbe, unaprijeđene su i one koje se odnose na ponovnu provjeru znanja učenika ukoliko je na pisanoj provjeri znanja više od polovine učenika odjeljenja dobilo negativnu ocjenu na način da se ponovna provjera realizuje na času dopunske nastave, s tim da je nastavnik prije realizovanja ponovne provjere dužan da održi dopunsku nastavu iz oblasti koja je bila predmet provjere. Izmijenjena je i odredba kojom je utvrđen broj pisanih zadataka u toku jedne nedjelje tako da učenik može imati najviše tri pisane provjere, od kojih najviše dva pisana zadataka u toku jedne nedjelje koji ne mogu biti istog dana.

Takođe se ovim zakonom na drugačiji način definiše trajanje pripremne nastave za vanredne učenike, učenike kojima je prestao status redovnog učenika zbog 30 i više neopravdanih časova i učenike kojima je izrečena vaspitna mjera isključenje iz škole tako što trajanje pripremne nastave koju su ovi učenici dužni da pohađanju smanjuje na najmanje 30% ukupnog godišnjeg broja časova za određeni obrazovni program, umjesto dosadašnjig 50%. Na navedeni način obim pripremne nastave u stručnim školama se racionalizuje i određuje obim te nastave u mjeri koja omogućava adekvatnu pripremu za polaganje razrednog ispita navedenih učenika i ujedno se izjednačava sa obimom pripremne nastave koja je propisana za učenike gimnazije.

Nacrtom zakona je utvrđeno da lica sa odgovarajućim petim nivoom obrazovanja tj. završenom višom stručnom školom mogu biti nastavnici praktičnog obrazovanja, pored već propisinaih nivoa, imajući u vidu da da u sistemu već duže vrijeme imamo obrazovne programe za sticanje petog nivoa obrazovanja, a da praktično obrazovanje po važećim odredbama zakona mogu da izvode i lica sa IV2 nivoom obrazovanja.

Nacrtom zakona precizirana je i norma stručnih saradnika tako što je predviđeno da norma obuhvata neposredni rad sa učenicima, ali i nastavnicima i roditeljima imajući specifičnost tih poslova i njihovu međusobnu povezanost.

Nacrtom zakona se takođe utvrđuje da kada se praktično obrazovanje, odnosno dio praktičnog obrazovanja učenika ostvaruje kod poslodavca, škola može da ima organizatora praktičnog obrazovanja, u skladu sa normativima i standardima kojima je uređen broj izvršilaca u ustanovama koje realizuju javno važeće obrazovne programe kao i propisiju uslovi za tog izvršioca, tj da te poslove može da obavlja lice koje spunjava uslove za nastavnika praktičnog obrazovanja u pogledu nivoa i profila obrazovanja.

**IV Usklađenost sa evropskim zakonodavstvom**

a) Usklađenost predloga propisa sa primarnim izvorima prava Evropske unije:

UFEU - Dio treći, politika i unutrašnje akcije Unije, Glava XII, obrazovanje, stručno osposobljavanje, omladina i sport, član 165 i 166 - potpuno usklađeno;

b) Usklađenost predloga propisa sa sekundarnim izvorima prava Evropske unije:

**32006HO962**

**Preporuka Evropskog parlamenta i** **Savjeta** o ključnim kompetencijama za cjeloživotno učenje(Recommendation of the European Parlament and od the Council of 18. Decembar 2006 on key competences for lifelong learning OJ L 394, 30.12.2006.

Potpuno usklađeno.

**32008HO506(01)**

**Preporuka Evropskog parlamenta i** **Savjeta** o uspostavljanju Evropskog okvira kvalifikacija za cjeloživotno učenje(Recommendation of the European Parlament and od the Council of April 2008 on the establishment of the European Qualificationes Framework for lifelong learning OJ C 111,6.5.2008.

Potpuno usklađeno.

32001H0166

Preporuka Evropskog parlamenta i Savjeta od 12. februara 2001. godine o evropskoj saradnji u području ocjenjivanja kvaliteta školskog obrazovanja

(2001/166/EZ) - potpuno usklađeno;

**Preporuka o evropskom pristupu mikrokvalifikacijama za cjeloživotno učenje i zapošljivost.**  **(2022/C 243/02)** - potpuno usklađeno

c) Usklađenost predloga propisa sa ostalim izvorima prava Evropske unije:

Ne postoji izvor prava Evropske unije ove vrste sa kojim bi se predlog propisa mogao uporediti radi dobijanja stepena njegove usklađenosti.

**V Procjena finansijskih sredstava za sprovođenje propisa**

Za sprovođenje ovog zakona nijesu potrebna posebna sredstva iz Budžeta Crne Gore**.**